Kemelut 1,009 bekas ahli MCA masuk Keadilan -- Automatik, ahli tidak perlu hantar notis - Choon Peng
12 Januari, 2006
Utusan Malaysia

BUKIT MERTAJAM 11 Jan. - Bekas Ketua MCA Bahagian Bukit Mertajam, Tony Peh Choon Peng berkata, anggota parti itu tidak perlu menghantar notis keluar dari MCA untuk menyertai parti lain kerana keahlian mereka terlucut secara automatik apabila tidak membayar yuran keahlian.

Menurutnya, perkara itu jelas termaktub dalam perlembagaan parti dan mereka kemudiannya bebas untuk menyertai mana-mana parti lain.

Justeru, tegas beliau, kemasukan 1,009 bekas ahli MCA Pulau Pinang ke dalam Parti Keadilan Rakyat (Keadilan) Isnin lepas adalah benar walaupun tiada notis keluar MCA dikemukakan kepada pucuk pimpinan.

Bagaimanapun, beliau menolak cabaran Ketua MCA Bahagian Bukit Mertajam, Lau Chiek Tuan supaya mengemukakan nama mereka yang terlibat tetapi menegaskan bahawa jumlah 1,009 itu adalah benar.

``Saya bukan hamba kepada MCA. Dia (Chiek Tuan) tidak boleh paksa saya serahkan senarai nama yang terlibat,'' katanya ketika dihubungi di sini hari ini.

Choon Peng seterusnya memberikan tiga sebab mengapa beliau tidak boleh mendedahkan nama bekas ahli MCA yang menyertai Keadilan.

Pertama, katanya, ialah bagi menghormati permintaan ahli-ahli terlibat yang tidak mahu nama mereka didedahkan.

Alasan kedua, kata beliau ialah mereka khuatir akan dikenakan tindakan yang boleh memberi kesan kepada kerjaya serta perniagaan mereka.

``Sebab ketiga ialah saya kena pegang janji yang dibuat dengan ahli-ahli terlibat supaya nama mereka tidak didedahkan,'' ujarnya.

Choon Peng menambah, masa akan menentukan jika pemimpin MCA masih tidak percaya dan menganggap perkara itu tidak benar.

Katanya, pemimpin MCA akan dapat melihat sendiri kedudukan MCA bertambah lemah apabila lebih ramai ahli parti itu akan menyertai Keadilan kerana kecewa dengan kepimpinan mereka.

Sumber: http://www.utusan.com.my/utusan/content.asp?y=2006&dt=0112&pub=Utusan_Malaysia&sec=Politik&pg=po_04.htm